(1866) Jam fracta dominatio , Et animi vexatio , Virûmque incarceratio , Sed viget Moderatio , Laudatur Tolerantia , Acerbi temperantia : Invisa sed haec nomina Sunt vobis , tanquam crimina ; Queis carcer , flamma , equuleus , Uncus , securis , gabulus , Amata sunt vocabula , O , Plebis tintinnabula ! Accedit ignorantia , In litteris infantia , Linguae Romanae inscitia , Et veterum imperitia , Turpisque hallucinatio , Et rustica educatio , Poëseos incuria , Cum magna Phoebi injuria ; Quamvis vana jactatio , Doctrinae et ostentatio Ventosa ; rudi populo , Et vulgo nimis credulo , Vos eruditos venditet , Vel rerum gnaros judicet .Id nunquam melius patescit , Vel dilucidius splendescit , Quam cum datis Programmata , Musarum carcinomata , Vel libros tot in Ana Augent Kralingiana , Queis cedunt Macaronica , Et barbara Brocardica : Vel Flores sepulchrales , Quiquilias venales , Cum spargitis , odore Carentes et sapore : Vel convitiorum amore , Posthabito pudore , Vos Socratem Philosophum , Et Sapientùm maximum , Describitis ut Atheum , Mollissimum vel pathicum ; Et summum Ciceronem Ut foedum paediconem Impure laceratis Nefande et infamatis .Nunc etiam damnatis , Proterve et castigatis , Superbe abominamini , Et probris exsecramini , Poëtas inter Belgicos , Vel Epicos vel Comicos , Et Tragicos vel Lyricos , Vel acriter Satyricos ( Ut hujus saepe sales Vobis sensere aequales ) Ingeniosum principem , Et optimum artificem , Antiquis comparabilem , Vix novis imitabilem .